b'\n_START_ARTICLE_\nK\xc5\x8dya-fjellet\n_START_PARAGRAPH_\nK\xc5\x8dya-san (\xe9\xab\x98\xe9\x87\x8e\xe5\xb1\xb1, K\xc5\x8dya-san, \xc2\xabK\xc5\x8dya-fjellet\xc2\xbb) er navnet p\xc3\xa5 b\xc3\xa5de et omr\xc3\xa5de omringet av en fjellkjede i nordre del av prefekturet Wakayama, Japan, og p\xc3\xa5 et tempel- og klosterkompleks tilh\xc3\xb8rende den esoterisk-buddhistiske shingon-sekten. Alt i alt er det over 117 templer og klostre i omr\xc3\xa5det, men det mest kjente er Kong\xc5\x8dbu-ji (\xe9\x87\x91\xe5\x89\x9b\xe5\xb3\xaf\xe5\xaf\xba). Kong\xc5\x8dbu-ji var inntil 1868 navnet p\xc3\xa5 alle templene og klostrene i omr\xc3\xa5det, men etter det ble det bare navnet p\xc3\xa5 hovedtemplelkomplekset. Kvinner fikk ikke lov til \xc3\xa5 bestige fjellet f\xc3\xb8r i 1872. Tempel- og klosterkomplekset er lokalisert i en 800 meter h\xc3\xb8y dal mellom \xc3\xa5tte fjelltopper. Terrenget er antatt \xc3\xa5 symbolisere en lotusblomst, og dette var ogs\xc3\xa5 grunnen til at stedet ble valgt ut til \xc3\xa5 v\xc3\xa6re klosterets beliggenhet. Idag har dette komplekset vokst til byen K\xc5\x8dya, som innehar et universitet som er dedikert til religi\xc3\xb8se studier._NEWLINE_Hovedtempelkomplekset ble bygd i Shinzens tid (804 \xe2\x80\x93 891), som var kompleksets andre abbed. K\xc5\xabkai fikk lov i 816 av keiser Saga (786 \xe2\x80\x93 842) \xc3\xa5 etablere et religi\xc3\xb8st fellesskap i omr\xc3\xa5det._NEWLINE_52 av templene og klostrene tilbyr husly til pilegrimmer._NEWLINE_I 2004 ble K\xc5\x8dya-fjellet utnevnt til et verdensarvsted sammen med Yoshino og Omine og Kumano Sanzan p\xc3\xa5 Kii-halv\xc3\xb8ya. Det fikk status blant \xc2\xabhellige steder og pilegrimsruter i Kii-fjellkjeden\xc2\xbb.'